Los Angeles 16. januára (TASR) - Už v 25 rokoch renomovaný koncertný umelec, čínsky pianista Lang Lang bude podľa vlastných slov prvým interpretom klasickej hudby po dvoch desaťročiach, ktorý vystúpi na galavečere udeľovania prestížnych hudobných cien Grammy, vyhradenom obvykle výlučne hviezdam rôznych žánrov populárnej hudby.
Lang Lang v rozhovore pre magazín Vanity Fair uviedol, že organizátori tohto podujatia, ktoré sa tentoraz uskutoční 11. februára, si v uplynulých rokoch netrúfli pozvať žiadneho umelca z oblasti tzv. vážnej hudby, pretože sa obávali možného poklesu sledovanosti podujatia.
Iba nedávno vystúpil svetoznámy umelec v ešte oficiálne neotvorenom čínskom kultúrnom centre v Berlíne na súkromnom koncerte pri príležitosti 53. narodenín jeho matky.